વિદ્યાર્થીઓની સલામતિને લઇને રાજકોટની 400 શાળાએ સ્વયંભૂ બંધ પાળ્યો છે તો જામનગરમાં શાળા-કોલેજોએ સજ્જડ બંધ પાળ્યો છે. તેમજ રાજકોટની શાળા-કોલેજોને બંધ કરાવવા એનએસયુઆઇના કાર્યકરો પહોંચ્યા હતા. પોલીસે તેની પણ અટકાયત કરી છે. કોઇ અઇચ્છનીય બનાવ ન બને તે માટે રાજકોટમાં પોલીસનો ચૂસ્ત બંદોબસ્ત ગોઠવી દેવામાં આવ્યો છે. રાજકોટના ચુનરાવાડ ચોકમાં કાર્યકરોએ ટાયરો સળગાવતા પોલીસે તેની અટકાયત કરી ટાયરો એક તરફ ખસેડ્યા હતા. રેસકોર્સ રિંગ રોડ પાસે આઇઓસીની ઓફિસ પાસે પેટ્રોલીયમ મંત્રી ધર્મેન્દ્ર પ્રધાનનું કોંગ્રેસના કાર્યકરોએ પૂતળુ લટકાવ્યું હતું અને સૂત્રોચ્ચાર કર્યા હતા. રાજકોટમાં સવારથી જ કોંગ્રેસના કાર્યકરો દ્વારા શાળા, કોલેજો, દુકાનો, મોલ બંધ કરાવવા નીકળ્યા હતા. જેમાં વિપક્ષ નેતા વશરામ સાગઠિયા સહિત 30થી વધુ કાર્યકરોની પોલીસે અટકાયત કરી લીધી છે.